16.6.2023
EL
Επίσημη Εφημερίδα της Ευρωπαϊκής Ένωσης
C 214/155 Πέμπτη 19 Ιανουαρίου 2023
ΙΘ.
λαμβάνοντας υπόψη ότι πρέπει να διασφαλίζεται ότι η συγκέντρωση της διαχείρισης της αλιείας που πρεσβεύει η ΚΑΠ είναι συμβατή με την τοπική διαχείριση που έχει ουσιώδη σημασία για τη διασφάλιση της κοινωνικοοικονομικής βιωσιμότητας του τομέα·
Κ.
λαμβάνοντας υπόψη ότι η περιφερειοποίηση είναι ένας από τους πυλώνες της ΚΑΠ και ότι η αποκεντρωμένη προσέγγιση είναι ιδιαίτερης σημασίας για τον τομέα της παράκτιας αλιείας μικρής κλίμακας, λαμβάνοντας υπόψη τις διαφορές του τομέα της αλιείας μεταξύ μεμονωμένων κρατών μελών·
ΚΑ.
λαμβάνοντας υπόψη ότι η τοπική συνδιαχείριση είναι καίριας σημασίας για τη διασφάλιση της συμμετοχής του τμήματος της αλιείας μικρής κλίμακας στη διαδικασία λήψης αποφάσεων·
ΚΒ.
λαμβάνοντας υπόψη ότι, ως εκ τούτου, η ΚΑΠ δεν παρέχει εκείνη τη σαφή και διαφοροποιημένη νομοθετική στήριξη για την αλιεία μικρής κλίμακας που θα μπορούσε να συμβάλει στη διασφάλιση της κοινωνικοοικονομικής βιωσιμότητάς της· λαμβάνοντας υπόψη ότι ούτε τα κράτη μέλη δεν έχουν καταφέρει να θεσπίσουν αποτελεσματικά μέτρα για αυτό το είδος αλιείας·
ΚΓ.
λαμβάνοντας υπόψη ότι σε πολλές ευρωπαϊκές παράκτιες περιοχές, και ιδίως στη Μεσόγειο, η αλιεία μικρής κλίμακας και η συλλογή οστρακοειδών λειτουργούν στο σημείο τομής της οικονομικής, κοινωνικής και περιβαλλοντικής διάστασης, συμβάλλοντας σημαντικά στην κοινωνικοοικονομική ευημερία, στην απασχόληση και στην προαγωγή της οικονομικής και κοινωνικής συνοχής σε διάφορες παράκτιες και εξόχως απόκεντρες περιοχές που έρχονται συχνά αντιμέτωπες με διαρθρωτικού χαρακτήρα φραγμούς και χρειάζονται στήριξη για να αξιοποιήσουν οποιεσδήποτε ευκαιρίες οικονομικής διαφοροποίησης·
ΚΔ.
λαμβάνοντας υπόψη ότι, ως εκ τούτου, το εισόδημα από την αλιεία δεν πρέπει να αντιμετωπίζεται μόνο ως κέρδος, δεδομένου ότι συμβάλλει επίσης στη διαιώνιση ενός τρόπου ζωής που έχει τεράστια πολιτιστική και ιστορική αξία για πολλές παράκτιες κοινότητες και παρέχει ταυτόχρονα ένα σημαντικό κοινωνικό και οικονομικό δίχτυ ασφαλείας· λαμβάνοντας υπόψη ότι, υπό αυτή την έννοια, η αλιεία μικρής κλίμακας συνιστά μια λύση κατά της της προϊούσης πληθυσμιακής συρρίκνωσης, της γήρανσης του πληθυσμού και της διογκούμενης ανεργίας, όλες μείζονες προκλήσεις για τις περισσότερες από τις παράκτιες περιοχές στις χώρες και τα νησιά της Νότιας Ευρώπης· λαμβάνοντας υπόψη ότι η επίδραση της αλιείας μικρής κλίμακας στην κοινωνική και πολιτιστική κληρονομιά των παράκτιων ζωνών είναι μοναδική και ποικιλόμορφη·
ΚΕ.
λαμβάνοντας υπόψη ότι η αλιεία μικρής κλίμακας μπορεί να διαδραματίσει θεμελιώδη ρόλο στην επίτευξη των ΣΒΑ, όπως αναγνωρίζεται ρητά στον στόχο 14.β· λαμβάνοντας υπόψη ότι η αλιεία μικρής κλίμακας μπορεί επίσης να έχει συνεισφορά στις λοιπές πολιτικές επιταγές που διέπουν τους ΣΒΑ, με ενδεικτική αναφορά στον ΣΒΑ 2 «Μηδενική πείνα» και στον επιμέρους στόχο 2.3 αυτού, στον ΣΒΑ 5 «Ισότητα των φύλων» και στους επιμέρους στόχους 5.α και 5.β αυτού, στον ΣΒΑ 8 «Αξιοπρεπής εργασία και οικονομική ανάπτυξη» και ο επιμέρους στόχος 8.5 αυτού, και ο συνολικός ΣΒΑ 13 «Δράση για το κλίμα»·
ΚΣΤ. λαμβάνοντας υπόψη τον ρόλο που έχουν οι αλιείς ως «θεματοφύλακες της θάλασσας» και τη συμβολή της αλιείας στην παροχή τροφίμων πλούσιων σε πρωτεΐνες για μια υγιεινή και ισορροπημένη διατροφή· ΚΖ.
λαμβάνοντας υπόψη ότι η μεγάλη πλειονότητα των ατυχημάτων και συμβάντων που σημειώνονται σε αλιευτικά σκάφη είναι αποτέλεσμα ανθρώπινων παραγόντων (62,4 %), με τις αστοχίες συστημάτων/εξοπλισμών να είναι η δεύτερη πιο κοινή αιτία (23,2 % των περιπτώσεων)·
ΚΗ.
λαμβάνοντας υπόψη ότι σε πολλές περιπτώσεις η αλιεία μικρής κλίμακας πραγματοποιείται με έναν μόνο επαγγελματία επάνω στο σκάφος·
ΚΘ. λαμβάνοντας υπόψη ότι τα ζητήματα τα σχετικά με την ασφάλεια και την άνεση του στόλου της αλιείας μικρής κλίμακας δεν μπορούν να εξεταστούν απομονωμένα από την αλιευτική προσπάθεια και την αλιευτική απόδοση· λαμβάνοντας υπόψη ότι, από αυτή την άποψη, ο περιορισμός της ολικής χωρητικότητας, ως κριτήριο για τη μέτρηση της αλιευτικής ικανότητας, έχει αρνητικό αντίκτυπο στην ασφάλεια και την άνεση του στόλου της αλιείας μικρής κλίμακας, καθώς περιορίζει το κίνητρο αντικατάστασης και εκσυγχρονισμού των σκαφών ή αύξησης του διαθέσιμου χώρου με σκοπό τη βελτίωση της άνεσης του πληρώματος, της ασφάλειας και, εν τέλει, της ελκυστικότητας του τομέα, ειδικά για τους νέους και τις γυναίκες· Λ.
λαμβάνοντας υπόψη ότι τέτοιου είδους ζητήματα σχετικά με την ασφάλεια δεν μπορούν να εξεταστούν απομονωμένα από τις ιδιαιτερότητες του στόλου αλιείας μικρής κλίμακας στα κράτη μέλη, όπως είναι το γεγονός της ενδεχόμενης έκθεσης του στόλου σε υψηλά επίπεδα κινδύνου λόγω της έλλειψης εξειδικευμένων συμβουλών ασφαλείας για τον τομέα, η μοναχική φύση της αλιευτικής δραστηριότητας, οι πολλές ώρες εργασίας ή ο κίνδυνος εγκλωβισμού στον εξοπλισμό· λαμβάνοντας υπόψη ότι οι συνθήκες λειτουργίας διαφέρουν για τον στόλο· λαμβάνοντας υπόψη ότι τμήματα του στόλου αποπλέουν από παραλίες ή λιμάνια και αγκυροβόλια όπου οι συνθήκες λειτουργίας είναι πολύ συχνά επισφαλείς· λαμβάνοντας υπόψη ότι, τούτων δοθέντων, θα πρέπει να εξεταστεί το ενδεχόμενο προσαρμογής της ισχύος πρόωσης στα χαρακτηριστικά και τις συνθήκες λειτουργίας του στόλου, χωρίς αύξηση της αλιευτικής προσπάθειας ή των ποσοστών αλιευμάτων, προκειμένου να καταστούν ασφαλέστερες οι συνθήκες εισόδου και εξόδου του στόλου από τα λιμάνια·